Eva Fjellerup (-Beck) (født 30. april 1962, Gentofte) er tidligere dansk moderne femkæmper.  Fjellerup voksede op i Blovstrød nord for København. Som femårig begyndte hun at svømme og blev i den første tid undervist af 1930'ernes stjerne Ragnhild Hveger, der spåede hende en fremtid som olympisk svømmer. Men hun skiftede til moderne femkamp og som 16-årig debuterede hun på det danske kvindelandshold i 1978. I 1987 flyttede hun til Stockholm, hvor hun gennemgik en treårig uddannelse som Idrætskonsulent på Bosöns Idrottsfolkhögskola. Under opholdet i Sverige gjorde hun store sportslige fremskridt, der blev hun trænet af den ungarske fægtemester, OL-medaljør og svenske landholdstræner Béla Rerrich. Sit første verdensmesterskab vandt hun 1990, og med tre efterfølgende VM-titler i 1991, 1993,1994 samt VM for Master i 1997 blev hun verdens mest vindende udøver i moderne femkamp. Hun vandt den samlede World Cupen 1994 og 1996 samt en lang række danske og nordiske mesterskaber.  Da der endnu ikke fandtes moderne femkamp for kvinder på det olympiske program ved Atlanta OL i 1996, satsede Fjellerup i stedet på at kvalificere sig til OL i fægtning. Hun kvalificerede til legene ved at i Luxemburg vinde den europæiske udtagelseskonkurrence i kårdefægtning og var til OL blandt nummer 17, kun et point fra en 16-dels finale. Hun var også på landsholdet i triathlon. I 2000 blev Fjellerups af sin evige rival Pernille Svarre i et læserbrev beskyldt for brug af doping, en skrivelse Svarre dog året efter valgte at undskylde og trække tilbage. Fjellerup har bl.a. arbejdet som studievært i Danmarks Radios B&U Sport.  Hun arbejder i dag som Country manager hos Peoplexs Nordic.